בס"ד, סיוון תשפ"ה

עבודה זרה דף ו', לפני עור לא תתן מכשול

**א. מקור הדין**

1. **ויקרא י"ט י"ד:** "לֹא תְקַלֵּל חֵרֵשׁ וְלִפְנֵי עִוֵּר לֹא תִתֵּן מִכְשֹׁל וְיָרֵאתָ מֵּאֱלֹהֶיךָ אֲנִי ה' ".
2. **ספר המצוות לרמב"ם, לא תעשה רצ"ט:** "והמצוה הרצ"ט היא שהזהירנו מהכשיל קצתנו את קצתנו בעצה והוא שאם ישאלך אדם עצה בדבר הוא נפתה בו ובאה האזהרה מלרמותו ומהכשילו אבל תיישירהו אל הדבר שתחשוב שהוא טוב וישר. והוא אמרו יתעלה "ולפני עור לא תתן מכשול" ולשון ספרא לפני סומא בדבר, היה נוטל ממך עצה אל תתן לו עצה שאינה הוגנת לו. ולאו זה אמרו שהוא כולל גם כן מי שיעזור על עבירה או יסבב אותה כי הוא יביא *האיש ההוא שעוורה תאותו עין שכלו וחזר עור*, *ויפתהו ויעזרהו להשלים עבירתו או יכין לו סבת העבירה* ... ודברים רבים מאד מזה המין יאמרו בהם עובר משום ולפני עור לא תתן מכשול. ופשטיה דקרא הוא במה שזכרנו תחלה".
3. **ספר המצוות, שורש ט':** "אמנם כשיהיה לאו אחד כולל ענינים רבים הנה אז יימנה הלאו ההוא לבדו. לא כל ענין וענין מן הענינים שיכלול אותם הלאו ההוא. וזה הוא לאו שבכללות שאין לוקין עליו ... ודמיון זה הלאו גם כן כלומר "לא תאכלו על הדם", אמרו "ולפני עור לא תתן מכשול" כי הוא גם כן כולל ענינים רבים כמו שנבאר".
4. **ספר החינוך, רל"ב:** "לא להכשיל בני ישראל לתת להם עצה רעה, אבל ניישר אותם כשישאלו עצה ... וזה הלאו כולל כמו כן מי שיעזור עובר עבירה ... שורש המצוה ידוע, כי תיקון העולם ויישובו הוא להדריך בני אדם ולתת להם בכל מעשיהם עצה טובה".
5. **מנחת חינוך שם:** "והנה מדברי הרב המחבר וכן מדברי הר"מ נראה דפסוק הזה דלפני עור יצא לגמרי מפשוטו דאם נתן מכשול ממש אבן לפני עור אינו עובר, כנראה מדברי הרב בתחלת דבריו ... מ"מ לא ידעתי כיון דמבוא' ביבמות דבכה"ת כולה אין מקרא יוצא מידי פשוטו, א"כ כאן נהי דהנרמז בו אמת לא כמו הכותים וצדוקים ימ"ש המפורשים כפשוטו, מ"מ דין זה ג"כ אמת דאסור להכשיל העור בדרך ולא ידעתי מנלן דזה המפורש אינו בכלל הלאו. שו"ר במל"מ פ"ד מה' מלוה ד"ה כתב הרב הכה"ג כו' כתב שם טעם דלפ"ע איתקש לחרש וגם כתיב ויראת מאלהיך כו' אבל ארור משגה עור בדרך הוא כפשוטו ... שוב ראיתי בת"כ בספר קרבן אהרן הביא שהרא"מ ושאר גדולים עמדו בזה למה הוציאו חז"ל ד"ז מפשוטו והביא דברים אלו אשר כתבנו שהובא במ"ל והוסיף טעמים מדילי' ולדידי צ"ע דהברייתא דורש גם זה אבל אינו מוכרח שיוציאו מפשוטו דפשוטו ג"כ אמת. אך לפמ"ש הקרבן אהרן בעצמו דלשון נתינה לא שייך רק לשון שימה ע"ש נראה דפשוטו כ"ה כמו שנדרש וצ"ע".

**ב. יסוד הדין – הכשלה או שותפות**

1. **שו"ת אחיעזר, ג' ס"ה:** "אולם י"ל דבלפני עור יש ב' סוגים: לפ"ע כפשוטו, שנותן מכשול או משיא לו עצה שאינה הוגנת, דזהו שייך רק בשוגג שאין העור יודע, והשואל עצה אינו יודע בעצמו שהעצה אינה הוגנת לו; ויש עוד סוג לפני עור באיסורים כמו מושיט לו כוס יין לנזיר דבזה גם במזיד עובר לפ"ע, אעפ"י שהנזיר יודע שהוא אסור מ"מ המכשיל עובר וזהו דין דלפ"ע מיוחד באיסורים".
2. **סנהדרין, דף ע"ד:** "רבא אמר: הנאת עצמן שאני. דאי לא תימא הכי - הני קוואקי ודימוניקי היכי יהבינן להו? אלא הנאת עצמן שאני".
3. **רש"י שם:** "יום איד היה לפרסיים שנוטלין כומרי עבודה זרה אור מכל בית ובית ומעמידין בבית עבודה זרה שלהם ומתחממין העם כנגדן, והיו נוטלין אף מבית ישראל בעל כרחם, היכי יהבינן להו ולא מסרי נפשייהו אקדושת השם הלא חק עבודה זרה הוא. אלא - הואיל והנכרי אינו מתכוין להעבירו אלא להנאת עצמו מתכוין שצריך לאותו הכלי - אין כאן קידוש השם ליהרג עליו".
4. **רמב"ן תורת האדם, שער המיחוש:** "ואי קשיא לך והא אמרינן גבי קאקי ודמונקי דיהבינן להו ופלחי בהו לבי נורא משום דלהנאת עצמו הוא?! התם נמי לאו עבודה זרה ואבק עבודה זרה הוא, אלא משום ולפני עור לא תתן מכשול, דהוא משאר חייבי לאוין שבתורה ואיסורא דשייכא בשאר כל המצות, אבל לאוין דע"ז כולן אסור לעבור עליהן אפילו להנאת עצמן ולהתרפאות לעולם".
5. **חידושי הר"ן סנהדרין שם:** "הר"ז הלוי ז"ל כתב שאפילו בג"ע הנאת עצמן מותר, והביא ראיה מקאווקי ודימונקי והיה מאבק עבודת אלילים והיה בדין יהרג ואל יעבור דודאי אביזרא דע"א היא אלא דמשום הנאת עצמן מותר. ואין זו ראי' ג"כ דקאווקי ודימונקי לאו משום ע"א היא כלל אלא שהיו משאילן להם הכלים והכותים היו משתמשים בכלים ההם לע"א ובהא לא עביד ישראל שום אבק ע"א אלא שהיה בהם לאו כולל כל התורה משום לפני עור לא תתן מכשול ובכה"ג להנאת עצמן שרי".
6. **סוכה, דף י':** "אתמר, נויי סוכה המופלגין ממנה ארבעה. רב נחמן אמר: כשרה, רב חסדא ורבה בר רב הונא אמרי: פסולה. רב חסדא ורבה בר רב הונא איקלעו לבי ריש גלותא, אגנינהו רב נחמן בסוכה שנוייה מופלגין ממנה ארבעה טפחים, אשתיקו ולא אמרו ליה ולא מידי".
7. **חולין, דף קי"א:** "רבי אלעזר הוה קאים קמיה דמר שמואל, אייתו לקמיה דגים שעלו בקערה וקא אכיל בכותח, יהיב ליה ולא אכל, א"ל: לרבך יהיבי ליה - ואכל, ואת לא אכלת? אתא לקמיה דרב, א"ל: הדר ביה מר משמעתיה? א"ל: חס ליה לזרעיה דאבא בר אבא דליספי לי מידי ולא סבירא לי".
8. **חידושי הריטב"א שם:** "ורב נחמן אגנינהו לפום דעתיה ולא חש דהוי חתיכא דאיסורא לדידהו ויתבי בסוכה פסולה ומברכי התם שלא כראוי והוה כנותן מכשול לפני פקח. יש אומרים דמהא שמעינן שהמאכיל לחבירו מה שהוא מותר לו לפי דעתו אין בזה משום לפני עור לא תתן מכשול, ואף על פי שיודע בחברו שהוא אסור לו לפי דעתו וחבירו בעל הוראה, שהמאכיל היה גם כן ראוי להוראה וסומך על דעתו להאכיל לעצמו ולאחרים לפי דעתו. ונ"ל דהכא דוקא מפני שהאיסור ניכר לחברו ואי לא סבירא ליה לא ליכול הא בשאינו ניכר לחבירו לא, ואמרינן התם חס ליה לזרעיה דאבא בר אבא דליסופו ליה מידי דלא סבירא ליה בפרק כל הבשר (חולין קי"א ב'), וכן הורה לי מורי הרב נר"ו. מיהו היכא דאיפסיקא הלכתא דלא כותיה בין לנפשיה בין לאחרים אסור וכדמוכח ממאי דכתיבנא בפ"ק דע"ז ובפ"ק דיבמות".
9. **תוספות עבודה זרה, דף כ"ב:** "ומכאן יש להביא ראיה למה שפירש ר"ת דשייך למימר לפני עור אף במידי דלית ביה איסורא אלא דרבנן דהא מלאכה דחול המועד אינה אסורה אלא מדרבנן ...".
10. **מנחת חינוך, מצוה שכ"ג:** "... דלא גרע מכשיל חבירו באיסור דרבנן ממשיאו עצה שאינה הוגנת דעוברים מה"ת על לפ"ע ... ונראה מדבריהם דעל עבירה דרבנן עוברים על ל"ע רק מדרבנן, ובאמת צע"ג דלא גרע ממשיאו עצה שאינה הוגנת מכור שדך כו' דעוברים מן התורה מכ"ש כשמכשיל חבירו בגוף ובנפש".
11. **מנחת אשר ויקרא, ל"ח:** "הנה יש לעיין בהני תרי דיני דלפני עור, האם ענינם אחד אלא שאופניהם שונים, או שמא שני דינים הם החלוקים ביסוד גדרם, ונבאר שורש ספיקן. לכאורה פשוט דלאו זה מן המצוות שבין אדם לחבירו הוא, דאסור להכשיל חבירו ולגרום לו נזק גופני או ממוני בנתינת עצה רעה או שאר האופנים כנ"ל, וחידשו חז"ל דכמו כן אסור לגרום לו גם נזק רוחני להכשילו בדבר עבירה, או משום עצם הרעה לנפשו ונשמתו או משום העונש הצפוי לו, אך גם ענין זה משום שגרם רעה לחבירו; או שמא איסור זה להכשיל אדם בחטא ענינו בין אדם למקום דכשם שאסור לו לאדם למרות פי עליון ולעבור על רצונו כך אסור לו לגרום שאחרים יעברו על רצונו ית"ש. וכבר כתבו האחרונים דשני דינים הם ביסודם, והשתיתו דבריהם על מה דמשמע מלשון הרמב"ם בסהמ"צ (רצט) דאין לאו אלא במכשיל בן ישראל כמ"ש "הזהירנו מהכשיל קצתנו את קצתנו" ובחינוך שם כתב להדיא דאין איסור אלא במכשיל בני ישראל בעצה רעה, ולכאורה דבריהם תמוהים מהברייתא בעבו"ז שם דאמרו להדיא דלא יושיט אבמה"ח לבן נח הרי דאסור גם להכשיל את הגוי, וע"כ דשאני המכשיל בעבירה דאסור גם לב"נ כיון שגם הוא עובר על רצונו ית"ש מהכשלה בעצה רעה דהוי עבירה שבין אדם לחבירו ואין בו איסור אלא כלפי בני ישראל".

**ג. חד עברא דנהרא, ודין "מסייע"**

**ג1. יסוד הדין**

1. **גיטין, דף ס"א:** "משאלת אשה לחבירתה החשודה על השביעית, נפה וכברה וריחים ותנור, אבל לא תבור ולא תטחן עמה ... לפי שאין מחזיקין ידי עוברי עבירה".
2. **עבודה זרה, דף ו':** "הכא במאי עסקינן, דקאי בתרי עברי נהרא. דיקא נמי, דקתני לא יושיט ולא קתני לא יתן, ש"מ".
3. **חידושי הריטב"א שם:** "אבל מכל מקום אי תבע ליה בפירוש לאיסורא נהי דמשום ולפני עור ליכא, אכתי [איכא] איסורא במילתא משום מסייע ידי עוברי עבירה כל שאנו גורמין לו לעשות איסור או להרבות באיסור, וכדקיימא לן (גיטין ס"ב א') שאין מסייעין ידי ישראל בשביעית ואפילו לומר להם [התחזקו] אסור, ולא עוד אלא שאנו חייבין למחות בידו, דכל ישראל ערבין זה לזה; וכל שכן שאסור לגרום להם לעשות שום איסור או להרבות באיסור כלל".
4. **תוספות שבת, דף ג':** "ואפילו מיירי שהיה יכול ליטלו אפילו לא היה בידו דלא עבר משום לפני עור דמושיט כוס יין לנזיר מוקי לה בפ"ק דמס' עבודת כוכבים (דף ו:) דקאי בתרי עברי דנהרא, מ"מ איסור דרבנן מיהא איכא שחייב להפרישו מאיסור ואפילו אי מיירי בנכרי דלא שייך לפני עור מיהו איסור דרבנן מיהא איכא".
5. **רמב"ם רוצח ושמירת הנפש, י"ב י"ד:** "כל שאסור למכור לגוי אסור למכור לישראל שהוא ליסטיס, מפני שנמצא מחזק ידי עובר עבירה ומכשילו, וכן כל המכשיל עור בדבר והשיאו עצה שאינה הוגנת או שחיזק ידי עוברי עבירה שהוא עור ואינו רואה דרך האמת מפני תאות לבו הרי זה עובר בלא תעשה שנ' ולפני עור לא תתן מכשול. הבא ליטול ממך עצה תן לו עצה ההוגנת לו".

**ג2. פרטי הדין**

1. **תוספות עבודה זרה, דף ו':** "מנין שלא יושיט אדם כוס יין לנזיר - נראה דה"ה בכל שאר איסורין אלא להכי נקט כוס יין לנזיר משום דמסתמא למישתי קא בעי ליה כיון דכ"ע חמרא שתו ושמא שכח נזירתו, אבל ישראל שאמר הושיט לי נבלה או חזיר או שום איסור אין לחושדו מלהושיט לו. אבל אם ידוע לו שרוצה לאכלו אסור להושיט לו ואפי' הוא שלו".
2. **נדרים, דף ס"ב:** "רב אשי הוה ליה ההוא אבא, זבניה לבי נורא. א"ל רבינא לרב אשי: האיכא לפני עור לא תתן מכשול! א"ל: רוב עצים להסקה ניתנו".
3. **חידושי הרשב"א שם:** "רוב עצים להסקה ניתנו. מהכא איכא למידק דכל היכא דאיכא למיתלי תלינן".
4. **ביאור הגר"א יורה דעה, קנ"א ס"ק ח':** "אבל דינו של המרדכי לא נראה, דדוקא באית ליה אמרו שם דאינו עובר ולא במוצא, דאל"כ תקשי ההיא דנדרים ס"ב ב' וכי לא היה עצים בעולם".
5. **תורת המחנה, מ"ט א':** "**שאלה:** האם מותר לחייל להשאיל לחבירו קודם השבת פנס או עט וכד', כשברור לו שבשל כך יחלל חבירו את השבת? האם מותר למפקד הפלוגה לתת בערב שבת רכב לאחד הקצינים היוצא לחופשה, למרות שקרוב לודאי שהוא ינהג בו בשבת? האם מותר לחייל למסור לחבירו בשבת את המפתח למועדון, כשיתכן שהלה יצפה שם בטלויזיה?

**תשובה:** נאמר בגמרא: "אמר רבי נתן, מנין שלא יושיט אדם כוס של יין לנזיר, ואבר מן החי לבני נח? תלמוד לומר "ולפני עיוור לא תתן מכשול", ומוסיפה הגמרא לבאר שהאיסור הוא דוקא על סיוע החיוני לביצוע העבירה, כגון שהנזיר נמצא בעבר השני של הנהר, שבלא שיושיט לו, לא יוכל לעבור על האיסור, אך אם סיועו אינו כל כך חיוני לביצוע העבירה, כגון שבלא שיושיט לו את היין יוכל הנזיר ליטלו בעצמו, אינו מתחייב בכך, ומשמע מלשון הראשונים שם שאף אין כל איסור בכך. אלא שיש מן הראשונים שכתבו שגם על סיוע שאינו חיוני חל איסור מדרבנן.

פסק הרמ"א: "יש אומרים הא דאסור למכור להם (לגויים) דברים השייכים לעבודתם (לע"ז), היינו דוקא אם אין להם אחרים כיוצא בו, או שלא יוכלו לקנות במקום אחר, אבל אם יכולים לקנות במקום אחר, מותר למכור להם כל דבר, ויש מחמירין. ונהגו להקל כסברא הראשונה, וכל בעל נפש יחמיר לעצמו". וא"כ מבואר מדבריו שמעיקר הדין אין מניעה לסייע ידי עוברי עבירה, כשביכולתם לבצעה בקל בלא סיוע זה. ברם, יש מן הפוסקים שנקטו שכלל אין מחלוקת בראשונים בדין זה ולכו"ע חל איסור לסייע ידי ישראל חוטא, ומה שמצינו דעות שאין כל איסור לסייע, היינו דוקא ביחס לגויים ומומרים שאין חובה להפרישם מאיסורים. ויש שכתבו שלכו"ע חל איסור לסייע לעבירה, אלא שהאיסור הוא דוקא בשעת העבירה, אך אין מניעה לסייע קודם שעת העבירה ...

עוד נאמר בגמרא: "רב אשי הוה ליה ההוא אבא (יער עצים), זבניה לבי נורא (לבית ע"ז), א"ל רבינא לרב אשי, האיכא לפני עיוור לא תתן מכשול (כלומר, הלא הכשילם שישתמשו בעצים לצורך ע"ז)! א"ל, רוב עצים להסקה ניתנו", וכעין זה שנינו: "בית שמאי אומרים לא ימכור לו פרה חורשת בשביעית, ובית הלל מתירין מפני שהוא יכול לשוחטה (לאכילה) כו', וכולן בפירוש אסורין". מכאן שניתן לתלות בהיתר ולמסור חפץ לחבירו במקום שקיים סיכוי סביר שחפץ זה לא ישמש לעבירה. יתר על כן, מבואר בראשונים שגם כשכמעט ודאי שהחפץ שמוסר לו ישמש לאיסור, מ"מ אם יש צורך בדבר משום דרכי שלום, ניתן לדחוק ולתלות בהיתר (ויש אומרים שאפילו כשהחפץ ודאי ישמש לאיסור, מ"מ מותר למוסרו משום דרכי שלום).

לפיכך יש להימנע (אף קודם השבת) ממסירת חפצים פרטיים לחבירו, כשברור לו שהם ישמשו לחילול שבת, ואילו במקום שקיים סיכוי סביר שהם לא ישמשו לעבירה, אין מניעה למוסרם. ברם, במקום שהסירוב למוסרם עלול לגרום לפירוד ומחלוקת, מותר למוסרם בערב שבת גם כשקיים רק סיכוי קלוש שלא ישמשו לעבירה (ויתלה שתוכניותיו של חבירו להשתמש בחפץ לחילול השבת ישתנו, וכד'). במיוחד ניתן להקל בענין זה בחפצים שאינם מיועדים בלעדית לביצוע מלאכה אסורה, או בציוד צבאי שרק נמצא תחת אחריותו אך כלל אינו שלו".